Tiranë: Gjyqtarët padisin reformimin e drejtësisë
Padia e re ktheu edhe një herë vëmendjen e opinionit publik nga reforma në drejtësi, e cila dukej se hyri në udhën e zbatimit pas marrëveshjes PS-PD disa ditë më parë.
Në Shqipëri, dy shoqatat e gjyqtarëve paditën për herë të tretë në Gjykatën Kushtetuese ligjet e reformës në drejtësi, e veçmas ligje të vettingut, ku preken ata vet. Dy shoqata të gjyqtarëve shqiptarëve iu drejtuan sërish gjykatës kushtetuese për të shfuqizuar nene nga ligje të reformës në drejtësi, vecanërisht sa i takon vettinugt. Unioni dhe Shoqata Kombëtare e Gjyqtarëve janë kundër kontrolleve nga janari 2012 mbi lidhjet midis gjyqtarëve, prokurorëve dhe pjesëtarëve të krimit të organizuar. Ata kundërshtojnë edhe kontrollin e kontaktet që kanë me krimin e organizuar persona të lidhur me gjyqtarë dhe prokurorë. Shoqatat e gjyqtarëve kundërshtuan marrjen si prova të dëshmive nga dëshmitarë të mbrojtur prej prokurorisë, ku mund të flitet për lidhjet e tyre me krimin e organizuar, prova nga informacione konfidenciale, përgjimet telefonike nga agjenci ligj-zbatuese dhe të dhëna nga oficerë dhe agjentë të policisë gjyqësore. Padia e dy shoqatave të gjyqtarëve përfshin edhe të drejtën e gjyqtarit dhe prokurorit për të dhënë dorëheqjen gjatë procesit të rivlerësimit dhe ndërprerjen e kontrollit. Sipas ligjit, gjyqtarët dhe prokurorët mund ta ushtrojnë këtë të drejtë deri 3 muaj nga hyrja në fuqi e tij. Sipas shoqatave, ky përcaktim është jokushtetues dhe subjektet duhet të kenë të drejtë të japin dorëheqjen dhe, si rrjedhim, ta ndërpresin kontrollin gjatë gjithë procesit të vettingut. Padia e dy shoqatave i kërkoi Gjykatës Kushtetuese të shfuqizojë nene të ligjit “Për organet e qeverisjes së sistemit të drejtësisë”, mbi kriteret e vjetërsisë në punë dhe të vlerësimit profesional në përzgjedhjen e anëtarëve të Këshillit të Lartë Gjyqësor dhe të Këshillit të Lartë të Prokurorisë, duke përfshirë edhe rolin e antarëve jogjyqtarë në zgjedhjen e drejtuesve të këtyre institucioneve. Kjo është hera e tretë që dy shoqatat e gjyqtarëve i drejtohen me padi Gjykatës Kushtetuese kundër ligjeve të reformës në drejtësi, duke kërkuar shfuqizimin e ligjit të vetingut në tetor dhe nene nga Statusi i gjyqtarëve dhe prokurorëve në prillin e kaluar. Reforma në drejtësi është temë kryesore në fushatën e saponisur për zgjedhjet parlamentare të 25 qershorit.